में हरान होआ, पंजियै रपें कसा मता कराया नेई हा होना चा’ई दा। में उसी आक्खेआ जे तेरा मीटर गलत ऐ। उन्न आक्खेआ नेई ठीक ऐ—रेड़का पेई गेआ। में आक्खां गलत, ऐ ओह् आक्खै ठीक ऐ। में इक्कला हा ओह्‌ दो हे। भाएं सोसायटी अपनी ही, पर उसलै कोई आलै-दोआलै नेईं हा ल’ब्भै दा। चौकीदार बी खबरै कुत्थें मोए दा हा। खीर जेल्लै उ’नें दिक्खेआ जे इसी भोरना सखल्ला नेईं तां त्रीएं रपें पर फैसला होई गेआ। होने ते सताई-ठाई रपेऽ चा’ई दे हे पर उसलै में दौं-चौं रपेंऽ दा ख्याल नेई करना गै मनासब समझेआ। बोझे चा बटुआ कड्ढियै में पंजाएं दा नोट कड्ढेआ, उन्न हत्थ बधाया में नोट देन लगा पर सैह्‌बन गै किश सोचियै रुकी गेआ, आक्खेआ, ‘पैह्‌लें 20 रपेऽ दे।’ ओह् गालीं कढदे होई बाह्‌र निकली आया। में उसी गले दा फगड़ी लैता। उस्सै बेल्लै चोकीदार बी आई पुज्जा। कन्नै आह्‌ले फ्लैट दी बिजली बी जगी पेई। ओह् ढिल्ला पेई गेआ। आक्खन लगा जे उन्न मिगी गाल नेईं दित्ती, मूहां आदत मूज़ब गाल निकली गेई ऐ। मिगी बी नेईं लड़ने दा ब्हान्ना चा’ई दा हा, में बी उसी छोड़ी ओड़ेआ। ओह् मिगी 20 रपेऽ दिन्दा होई बोलेआ, ‘गुस्सा ते इस करियै आया जे तुसें मेरे पर बीहें परेंऽ दा जकीन नेईं कीता।’